CELEX: C2007/069/56
Language: et
Date: 2007-03-24 00:00:00
Title: Kohtuasi T-29/07: 9. veebruaril 2007 esitatud hagi — Lactalis Gestion Lait ja Lactalis Investissements versus nõukogu

24.3.2007   
            
            
               ET
            
            
               Euroopa Liidu Teataja
            
            
               C 69/27
            
         9. veebruaril 2007 esitatud hagi — Lactalis Gestion Lait ja Lactalis Investissements versus nõukogu
   (Kohtuasi T-29/07)
   (2007/C 69/56)
   Kohtumenetluse keel: prantsuse
   Pooled
   
      Hagejad: Lactalis Gestion Lait SNC ja Lactalis Investissements SNC (Laval, Parantsusmaa) (esindaja: advokaat A. Philippart)
   
      Kostja: Euroopa Liidu Nõukogu
   Hagejate nõuded
   
               —
            
            
               Sedastada, et direktiivi 67/227/EMÜ artikli 1 esimene lõik, mida selgitab neljas põhjendus, kohustab liikmesriike kaotama ja asendama kumuleeruvate mitmeastmeliste maksude süsteeme, mis ohustavad konkurentsi ja takistavad liikmesriikidevahelist kaubandust;
            
         
               —
            
            
               sedastada, et direktiivi 67/227/EMÜ artikli 1 kolmas lõik, mida selgitab kaheksas põhjendus, keelab (vanadel ja uutel) liikmesriikidel säilitada või kehtestada ühtegi meedet kumuleeruvate käibemaksude kindlasummaliseks tasakaalustamiseks liikmesriikidevahelises kaubanduses importimisel või eksportimisel;
            
         
               —
            
            
               sedastada, et esimese direktiivi 67/227/EMÜ artikkel 1 asendab kumuleeruvate käibemaksude süsteemi ühise käibemaksusüsteemiga, ning et edaspidi peab konkurentsi kahjustavate ja kaubandust takistavate kumuleeruvate mitmeastmeliste maksude säilitamine või kehtestamine olema keelatud;
            
         
               —
            
            
               sedastada, et tunnistades kehtetuks esimese direktiivi 67/227/EMÜ, v.a käibemaksu tunnuseid defineeriva artikli 2, annab nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi, vastupidiselt kinnitatud eesmärgile ebatäieliku ja väära pildi käibemaksuvaldkonda reguleerivatest õigusnormidest ning ohustab käibemaksualaste õigusaktide ühtlustamist;
            
         
               —
            
            
               sedastada, et kaotades igasugused viited kumuleeruva käibemaksu keelu põhimõttele ning võimaldades seeläbi niisuguse käibemaksu säilitamist ja taaskehtestamist, mis võib kahjustada konkurentsi ja takistada kaubandust liikmesriikide vahel, on nõukogu rikkunud EÜ artiklites 3 ja 39 kinnitatud eesmärke ning otseselt ja individuaalselt ohustanud hagejate huve;
            
         
               —
            
            
               tühistada direktiivi 2006/112/EÜ artikkel 411-1, mis tunnistab kehtetuks nõukogu direktiivi 67/227/EMÜ neljanda ja kaheksanda põhjenduse ning artikli 1 esimese ja kolmanda lõigu ning rikub ilmselt EÜ artikleid 3 ja 93;
            
         
               —
            
            
               mõista nõukogult välja hüvitis selles kohtuastmes hagejate kantud kulude eest, mille väljamõistmist ei saa nõuda.
            
         Väited ja peamised argumendid
   Käesoleva hagiga paluvad hagejad tühistada nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi (1), artikkel 411-1 niivõrd, kui see tunnistab kehtetuks nõukogu 11. aprilli 1967. aasta esimese direktiivi 67/227/EMÜ kumuleeruvaid käibemakse käsitlevate liikmesriikide õigusnormide ühtlustamise kohta (2), esimese ja kolmanda lõigu, nähes ette kumuleeruvate mitmeastmeliste maksude süsteemide kaotamise ning keelates nende säilitamise või kehtestamise.
   Hagejad väidavad, et võttes vastu niisuguse direktiivi, on nõukogu rikkunud käibemaksuga seotud õigusaktide ühtlustamist sätestavates EÜ artiklites 3 ja 93 kirjas olevaid asutamislepingu eesmärke. Hagejad väidavad veel, et direktiiviga 2006/112/EÜ direktiivi 67/227/EMÜ kehtetuks tunnistamine seab vaidluse alla põhimõtte, millega keelatakse kumuleeruvad mitmeastmelised maksud, mis hagejate arvates võivad iseenesest ohustada konkurentsitingimusi ning takistada liikmesriikidevahelist kaubandust.
   
      (1)  ELT L 347, lk 1.
   
      (2)  EÜT L 71, lk 1301; ELT eriväljaanne 09/01, lk 3.